khistorydata/jeongjo-sjw-relations huggingface dataset:
정조 16년 · 목
疏略曰噫彼星漢之凶疏本以凶孼之種子今爲聖世之逆臣也渠雖卑微性且凶毒旣在聖化陶甄之中欲襲凶徒交煽之計語到不敢言之地而顯肆悖慢心知不忍提之事而欲逞誣逼此其凶肚逆腸隨處呈露之致已不可容貸於覆載之間而下段兩條之說假托卷傳之言專事矯誣疑眩衆聽敢欲掩翳我聖上終身之孺慕不邇之聖德從古亂逆亦復何限至凶極慘未有口女此賊者也近日大小諸臣亦皆臚列無餘如臣蕪拙無容加贅而聖明之終靳一兪久屈三尺者雖知聖念持疑於言與跡之間顧惜於官以諫之名而擧朝齊討天聽莫回臣誠愚昧莫曉所以至其私室凶言之說又是疏語之外別是一案辭意之百倍原疏告章雖曰後時今旣上聞對人之顯肆誣悖疏啓雖未指名亦已明言有非道塗風聞之比彼旣親見其書辭此亦必有所的聞其言之不道其心之無將不待究問亦可推知自有君臣以來爲臣子向君上抵人書尺對人酬酢恣意凶言而言之者聽之者俱無何問古今天下寧有是理漢法寬大而怨懟私書必置不敬之律宋德仁厚而誹訕詩語尙擬必誅之科則今此星漢書尺之往復酬酢之說話非特怨誹直是詬罵雖無損於天日之明其不可不震雷霆之威行肅殺之令而王章不加顯戮未施將見不逞之徒危逼譸張之說肆行而無所顧忌君綱漸隳隄防奚論臣分已篾法紀何施幺麼星漢之用法與不用法亦不足論而君綱臣分自此掃如將於四百年扶植之名義倫彝莫之救而隳壞國何以爲國人何以爲人此臣所以慟哭流涕不自止者也伏願殿下淵然深思穆然回聽出付柳星漢於王府設鞫得情快正典刑焉且以尹九宗事言之其罪可勝誅哉爲今日臣子者於懲討大義孰不明目張膽沫血飮泣而況身居臺職者乎當大論方張之日忽地稱病自以爲狂顯有規避陰欲營護其心所在路人可知況又戛過陵所偃然不下馬者誠一無前之變怪以其跡而推其心則與星漢可謂一而二二而一也如此凶頑之類不施悖逆之律則倫常何以正乎國法將焉用哉臣謂拿囚罪人尹九宗嚴刑得情亟施當律宜矣批以不允爾其勿辭察職
정조 16년 · 강
副校理李尙度上疏賜批
정조 16년 · 목
疏略曰民彝日晦凶賊輩出星漢逆節尙未顯戮而尹九宗之前後罪犯今又綻露矣噫陵寢不下馬本是死罪而渠乃故犯於惠陵之前繼而有罔測不道之六字凶言以自釋其不下之意究厥心腸至凶極慘直是古今所無之大逆也若其佯狂一節前不病後不病乃於大論方張之際肆然違召自稱病狂佯而非眞昭不可掩夫星漢凶疏凡在含生之類莫不沫血致討而無端違牌背馳倫常已難免黨惡之罪況又設爲巧計忽地佯狂下欺一世上瞞君父人之狡惡胡至此極渠若一有狂名可判永作棄物而故爲此慌忙自廢之擧者必有着急不得已之故存於其間渠本以釁孼之蹤有回邪之性與星漢隣比相近腸肚相連之狀擧世皆知星漢凡有章疏九宗勢必參涉而及夫朝廷之聲討方嚴黨與之誅自知難逭則乃托病狂之說欲掩通謀之跡吁亦妖且慝矣況其前犯關係至重尤是宗社之罪人萬世之劇逆今則供辭旣已輸款情節更無可問惟當卽速處斷以洩神人之憤伏願亟降嚴命決正邦刑焉若夫逆星之罪惡固已罄悉於滿庭聲討之章一疏兩段已是凶逆之斷案而至於詬罵天日之說發於憲長之啓則此使是夏賊之一串凶腸也多日假息共戴一天此何人理此何臣分念之及此直欲無生伏乞亟從諸臣之請卽令王府設鞫嚴覈斷以當律臣繼伏見金吾草記批旨有豈煩設鞫之命防守不設傳食如常臣於此尤不勝萬萬憂慨九宗負犯旣係大逆設鞫捧結案正刑自是次第事烏可比之於尋常死囚而不擧應行之典乎亦望具格設鞫卽施大逆之律以嚴國體焉批以僚員箚批詳言之
정조 16년 · 강
副校理宋祥濂上疏賜批
정조 16년 · 목
疏略曰噫嘻劇逆大憝從古何限而滅理悖倫豈有如九宗之爲者哉雖無識下賤之類每過象設密邇之地自然有怵惕畏敬之心卽秉彝之不可遏者渠以衣冠之身以馬以輿坐在自如者是豈天理人情之所敢出而及夫陵隸之引例提告乃敢肆發凶言甘自歸於絕悖極逆之科此其梟心狼性與生俱生而天道孔昭鬼誅莫逃至今番自托佯狂爲星漢立幟而窮凶情跡綻露無餘矣渠雖血黨於星漢死友於星漢若非糾結腸肚與聞情實則凶疏旣出之後凡有一分人心者固當骨寒膽掉革心斷腕而乃反拚却一死假托狂疾有若爲星漢立節者然究厥心腸灼見其始也爛熳綢繆終焉顧戀愛護情窮計竭求說不得甚至於張皇醫藥喝逐院隸扮作狂態力避大論於是乎九宗之前後罪惡待星漢而始綻星漢之暗地排布因九宗而益著兩賊一套言跡俱露是豈可晷刻容貸於覆載之間者而今乃一味㴠貸延拖時日星漢則尙今偃息九宗則止加府訊將何以伸王章而懲亂賊乎臣謂九宗星漢竝令王府具格設鞫窮覈情節夬正典刑斷不可已也批以僚員疏箚之批詳言之
정조 16년 · 강
命罪人尹九宗更爲嚴訊取招前府使李泌處亦爲嚴覈以聞知情不告之當該陵官拿囚嚴問其外諸官各捧現告勘處
정조 16년 · 목
義禁府啓言罪人尹九宗擬律律名問于時原任大臣停當後稟處事命下矣就議大臣則領敦寧洪樂性以爲尹九宗之不爲下馬於陵前至發凶言者窮凶絕悖全無人臣之禮漢法大不敬卽渠準備之律而犯上不道之說可謂兩罪俱發謹按大典通編推斷條云凡亂言干犯於上情理切害者斬籍沒家產依此律處斷允合典章云領府事李福源以爲屛伏之中雖不敢隨例獻議而尹九宗罪犯古所未聞關係莫重依律文亟施典刑之外無容他議云左議政蔡濟恭以爲尹九宗之惠陵不下馬臣亦聞傳說已久而每以爲渠亦東國臣子寧有如許之理置之疑信之科今者九宗之供不特以至重至嚴處不下馬自服竝與此陵亦下馬乎等語箇箇自服末乃以無臣節三字容易出口嗚呼渠雖梟獍種子旣齒橫目之列又被作人之化背其倫常何至此極犯上之律不用於此等凶逆更於何用之第念一律至重所當欽恤雖如此賊之凶如有一線可議之路而不爲覆難則輸款之賊渠旣有冤而愼克之道或恐未盡渠之悖逆之事在於十年以前而其時惠陵守直官之目覩而口播者今已作故質問無路所憑者惟若干陵卒納招而已九宗旣不以陵卒之招爲不然則年之久近招之虛實今不當更煩致疑而但以九宗言之渠常出入從班與蚩氓有異豈不知此陵亦下馬乎云者實爲劇逆大憝無臣節云者非臣子所敢萌於心發諸口者而訊杖廿五度雖曰猛下精神必不至迷亂情節之自其口出有若茶飯常事此豈眞有其惡不得自揜而然歟抑虛妄之甚不能忍耐廿五杖而隨問目以服耶又或近日以來渠以病狂自居果非佯托則喪失常性不知其言之爲犯上不道而然歟萬有一如此則以非常性之言行不待時之誅恐有違於必死求生之義臣於此所知者惟王法之當用尾之以餘意者亦出於審愼之靡不用極云右議政朴宗岳以爲九宗妖慝凶悖之罪可勝誅哉以其跡則不下輿是不道之事也以其言則肆發凶言是不道之說也以其心則以平日無臣節之心七字自渠口丁寧遲晚是不道之心也爲人臣罪關不道天地之所不容神人之所共憤金吾議讞援據典刑無容更議依議讞施行恐合事宜云諸大臣獻議中左議政蔡濟恭獻議雖有尾陳之語而大體則皆以一律仰請矣以俄下筵敎分送郞官更爲往復則領敦寧洪樂性以爲前者獻議旣已指律則今無更達之辭云領府事李福源以爲旣已依律攵亟施典刑之意仰對則無容更議云右議政朴宗岳以爲更考法典則有曰干犯於上情理切害者斬籍沒家產此外無他可合律條依右律處斷斷不可已云矣臣等之見旣於昨日啓目中以犯上與亂言至請設鞫則今豈有他議而惟是捧結案一款招問律官詳考文跡則關係一律如貪汚殺人者自臣府果爲捧結案而至於惡逆則必待設鞫然後擧行九宗之罪實係惡逆揆以國體有不敢擅便成命之下不得擧行敎以尹九宗之罪關係莫重亟施當律豈容一刻蹔緩而係是古未聞今未聞之擧以重獄體之意使之收議諸大臣矣左相獻議旣有尾陳之言則所謂忠州當問漢之捉來捧招自可立判卿其申飭刑曹至於九宗供中不下藍輿及此陵亦下馬乎之悖說外又敢自稱以平日無臣節等語肆然發口此一款卽當嚴訊取招而昨因收議事未及下敎矣卿等卽爲開坐擧行渠犯之罔赦姑無論今番事若在先朝則處分之嚴截當如何哉近日擧措非敢雍容卽以渠病有無未及歸一而然也今則李淧旣拿囚不待忠州漢自可知之更爲嚴覈以聞大抵九宗之肆發有口皆傳無人不知旣登於筵奏則下屬所立證之事諸官其敢曰不知乎兩陵當該官爲先拿囚嚴問以聞其外諸官處各捧現告論理草記勘處
정조 16년 · 강
禁府以時囚李淧口供啓
정조 16년 · 목
該府啓言前府使李淧口供以爲去月念後九宗忽然發狂以單衣亂髮躍出門外者再次突入渠之內庭者爲一番如是者三四日而雜試鍼藥之後幾乎如常而間或有譫妄之事渠之所見只是外面至於假托狂病規避大論之計實不覺知云矣渠亦見欺於九宗而然乎或以親査之誼有所容護而然乎其間情節不可不更加嚴覈請刑推得情又啓言李淧更招以爲九宗之病狂叫亂走之狀已悉於前招而外面所見初以爲眞箇狂病不以爲疑矣到今思之則渠之病發之日卽星漢聲討之時渠病之得差適在臺銜旣遞之後其發其差不先不後以此推之渠之假托狂病規避大論者顯有其跡而愚迷所致果爲見欺於外面症形認以爲眞狂云矣其所納供終不別白忠州醫者捉來盤覈之前九宗病症之眞假査得專在此囚請刑推得情
정조 16년 · 강
命罪人尹九宗更加嚴覈
정조 16년 · 목
義禁府啓言罪人尹九宗處問以人臣分義無所逃於霄壤汝何心腸敢以無臣節三字無難遲晩乎此陵無臣節之窮凶情節一一納招刑問二次訊杖三十度更招以爲不下馬於莫重處凶悖之說肆然發口是不忠也不忠卽平日無臣節所致云矣各別嚴刑反復盤詰則只以不忠無臣節遲晩其間陰凶情節終不輸款請更加嚴刑取服敎以渠敢以莫重處凶悖之說卽平日無臣節所致一依前說納招者究厥情狀尤爲痛惡無臣節云云是豈頂天立地者所敢發口者乎其情狀不可以草草數語究竟更加嚴覈以爲亟正常憲之地
정조 16년 · 강
金吾諸堂詣閤請對召見時原任大臣閣臣及金吾堂上三司諸臣于熙政堂領敎寧洪樂性領府事李福源左議政蔡濟恭右議政朴宗岳原任提學吳載純原任直提學李秉模直提學金憙原任直提學朴祐源原任直閣徐鼎修徐龍輔鄭東浚檢校直閣李晩秀原任直閣尹行任檢校直閣徐榮輔直閣南公轍待敎徐有榘判義禁洪檍知義禁金尙集具庠同義禁趙心泰大司憲李洪載大司諫尹行元執義李普天獻納朴奎淳持平洪克浩校理沈興永尹光普副校理李尙度宋祥濂崔顯重
정조 16년 · 목
予謂大臣曰今日推覆時尹九宗又有不道之亡言禁堂至有請對之擧凶言不可屢次說到故卿等及三司諸臣竝命入侍使之共間矣命禁堂進前仰奏判義禁洪檍等曰俄者盤問時以無臣節三宇反復詰問其情節則肆發四字不道之凶言以爲昨供中無臣節云者卽渠於懿陵有不臣之心云間此窮凶絕悖之說心寒骨顫不忍筆之於草供又不敢循例修啓敢此請對矣予曰此何凶言此何凶言頂天立地世豈有如許窮凶極惡萬剮猶輕之劇逆乎莫尊莫嚴至奠至敬之地肆然語犯至有詬天之說近來彝倫斁絕亂逆層生而亘古亘今安有似此劇賊耶聞此凶言予心之痛迫當何如先大王出天之孝友東土含生孰不欽仰而渠何敢發此凶言耶卿等以耆舊之臣奧在先朝亦必屢經凶醜變怪之事而似此凶逆亦豈見之乎先王在天之靈昭降監其所驚痛尤當如何以予體先王之心事當躬臨盤問卽施肆市之典情文卽然而明日卽永興本宮酌獻禮齋日也所重尤有別焉以是趑趄卿等之意何如領敦寧洪樂性等曰古今天下豈有如此凶言悖說聞來不覺心骨竦然直欲手磔而口臠今無更問之端不待時處斬宜矣先大王盛德至孝臣等之所覩記所欽仰而豈意此等凶醜肆發不道之說於莫重之地耶明日虔齋旣有所重則雖今日之內可以捧結案擧行矣予曰此當百官儒生序立後可以行刑擧行之際必致侵夜之慮矣樂性等曰旣不親問則委官捧結案擧行不至夜深矣行司直鄭昌順曰向來夏賊之變未及鉤問卽地用刑之故又出此變臣意則更爲盤問鉤得其窩窟根柢然後用法亦未晩且此賊與星漢一而二二而一亟先以此鉤覈斷不可已閣臣吳載純等曰重臣之言誠是矣豈可但以徑斃爲慮遽捧結案使窩窟根柢終未得覷破則亂逆無所懲畏矣左議政蔡濟恭曰今此凶言出後渠之佯狂猶屬餘事爲敎而此有不然者星九二賊之語犯至尊至敬之地則一也爲今曰臣子之心豈可以此兩賊分別於錙銖之間乎臣於昨日獻議有所尾附者蓋慮更不鉤覈而遽爾用刑則渠之徒黨後必以狂易者用法作一口實以歸刑政之累以今觀之則九宗之佯狂果的實無疑矣予曰所重關係則果一也而但柳星漢之有情無情九宗之有病無病初未詳知而九宗今以不下馬一事肆發凶言轉至於此矣至若星漢則如欲鞫之何待九宗事出後始可鉤問耶濟恭曰今則九宗之佯狂稱病眞贜旣露鞫一九宗而星漢之有情亦可打破工判之請先鉤問誠爲得之右議政朴宗岳曰臣意則罪人旣已自服更無可問之端亟正典刑宜矣予問檍等曰罪人納供之際驗其色辭自可辨其病之眞假佯狂果的實無疑否檍等曰少無狂恪之意顯有狼毒之色眞的是托疾也予曰罪人姑無徑斃之慮耶檍曰連日嚴刑果不無此慮矣昌順曰若不盤覈其窩窟徑卽行刑則只誅一九宗何足以伸天討洩輿憤乎以是論之徑斃猶屬輕矣而莫急者盤覈窩窟也予曰實欲親問用法而第以明日事之有所重故臨殿已久尙此趑趄日勢又迫矄卿等速宜陳達昌順曰體國大臣若推鞫則亦無異於親問而且親鞫曾不以齋日爲拘矣予曰先朝辛卯五月典設司齋宿時果有親鞫之例而今番則本宮酌獻禮係是初行之事尤有所憧憧愼重者且推鞫法意甚輕今則事體自別故所以俯詢於卿等者此也檍曰幺麼一囚卽是已承款之賊何必親問乎昌順曰肅廟朝庚申獄亦不爲親問矣予曰設鞫只爲捧結案而已則過齋後用法一也予豈敢便而遣委官替行乎但齋日所重尤別不可不依卿等言以推鞫擧行近來則時原任俱進此非古規而右下位中誰當以委官進去承旨出去問於該府解事吏以奏承旨金孝建回奏曰府吏亦無知前例者矣予敎曰今聞金吾諸堂請對之言尹九宗供中向莫重處有窮凶絕悖罔測不道萬剮猶輕之說云若以先王之心爲心則親問正律豈可晷刻緩忽而明日適値爲所重虔齋之日不得不付之委官先以推鞫擧行九宗今無更問之事卽捧結案以聞委官右議政進去右議政朴宗岳請以南公轍沈興永李尙度宋祥濂等爲問卽從之
정조 16년 · 목
敎曰更思今日三更內擧行則足可致齋付之委官終涉悚然以親鞫擧行處所以備邊司爲之遂以崔顯重李明淵金熙朝金達淳等加差問郞命宮城扈衛置之訓將以金虎門入直軍敦化門外排立罪人往來時圍排軍兵以御營廳擧行又命時原任大臣金吾堂上左右捕將兩司諸臣牌招仍具翼善冠袞龍袍乘輿出協陽門敦化門入備局大門御廳事大臣金吾堂上以次進前予命問郞崔顯重持草紙進前書問目曰汝雖幺麼蟣蝨之微亦具彝性之共得則倫綱分義在所不泯而以何肝肚有甚心腸莫重莫嚴至尊至敬之陵寢象設至近紅箭門外不下所乘故爲戛過者不翅累次已極叵測窮凶背後從隸按例挽執則敢以此陵亦下馬等設肆然發口者究厥語意萬剮猶輕何幸乾道孔昭逆節綻露拿致王府嚴訊得情以爲快施當律之地汝初以戛過及凶言自稱以平日無臣節所致又忽於今日更招時尙懿陵發窮凶極惡罔測不道萬古所無之亂言詬天到此汝之罪狀不可按例推鞫待時處斬爲莫重莫嚴至尊至敬之所重親鞫訊推汝之凶肚逆腸必有蘊蓄之委折爲先一一直招因卽遲晩納招顯重書訖予命問郞李尙度讀之仍命音釋以問於罪人予問刑房都事誰也判義禁洪檍曰嚴思勉朴宗明矣予曰禁府擧行全不成樣十都事一竝相換同義禁下去申飭擧行九宗供以爲今日得到此地可謂得生路矣已於今日本府盡爲納招此外有何更告者乎予命更問曰俄者問目與汝告於本府者無一毫異同乎此非一朝一夕之故必有平日蘊蓄之凶肚逆腸一一直告汝犯死罪以本府所招更奏問郞李明淵進奏曰罪人之供以爲專出黨論之心罪犯實爲萬剮猶輕云矣予曰四字凶言是劇逆也連爲訊問可也偏黨之說尤萬萬窮凶絕悖問郞焉敢以此等囚供前奏乎甚駭然矣左相蔡濟恭曰罪人納招則肆發色目中云云之說而問郞不敢直達以偏黨二字仰奏云此等凶悖之言往牒所無矣右相朴宗岳曰亂逆從古何限而豈有如此窮凶之供乎兵判李秉模曰今於親訊之下敢以偏黨二字肆然納供必有一種梟獍之徒嘗所綢繆者其窮凶情節更爲盤覈宜矣予曰渠雖卑微亦先朝造化中一物而有此亘萬古所未聞所不道之凶言悖說倫常斁絕義理晦塞無復餘地矣仍命更問曰汝亦具人形而敢懷不臣之心者抑何委折又敢以偏黨之說肆然發口君君臣臣之義撑天地亘宇宙則汝焉敢以此二字容說於其間乎汝雖凶頑亦是先大王化育中一物也先大王聖德至孝愚夫愚婦之所共於戲不忘則汝亦當有知而乃敢向懿陵有此不臣之心不道之言眞所謂萬剮猶輕寸斬無惜汝之窮凶情節一一直告又命大臣禁堂以偏黨之說連爲盤問且命禁堂申飭執杖邏卒邏卒臂力如疲則以刑曹牌頭使令擧行濟恭問曰莫重陵寢爾有何不臣之心而抱此凶肚乎宗岳問曰爾亦有一分人心而有此窮凶絕悖之凶言爾之不下馬一節旣出於至尊處不臣之心則其所不臣之心委折一一直招九宗供以爲以凶肚逆腸之故爲此言萬剮猶輕之罪已爲悉陳無餘無辭遲晩矣檍曰罪人已爲承款似有徑斃之慮矣予問訊杖幾度心泰對以六度予曰罪人如氣塞則姑爲下之使救療官看審更上捧招可也檍曰罪人家文書搜來矣予命大臣搜見又命禁堂出去申飭救療更上罪人以正結案宗岳曰深夜親臨聖體勞動下情不勝悶迫臣等謹當窮覈伏願亟命回鑾予曰罪人之窮凶情節渠已承款無餘卿等益加盤問卽捧結案可也仍敎曰夜將撤漏明日齋日相値親鞫姑罷以庭鞫爲之遂乘輿出備局大門入敦化門由協陽門還內
정조 16년 · 강
命繕工提調尹塾推考監役宋景載拿處黃道源先汰後拿
정조 16년 · 목
承旨申耆啓言問事牀紫門監事當趁時待令而屢度催促不卽持入事極駭然該監官員所當重勘何以爲之敎以拿處耆又以罪人所處假家不爲造給奏達敎以繕工提調推考該卽先汰後拿
정조 16년 · 목
委官以罪人昏窒不能捧供稟啓敎以庭鞫姑罷
정조 16년 · 강
査勘前參奉趙鎭明等二十四人
정조 16년 · 목
刑曹啓言依下敎陵卒等處罪人尹九宗過惠陵不下籃輿時向往何陵齋室事及其時七陵官員姓名査問則以爲崇陵官員欲往諸陵則必戛過惠陵紅箭門外而尹九宗不下藍輿者前後爲屢次其一次則適値夜深執炬前導之故歸自惠陵齋室之狀至今記得而其餘數次則他陵往來無日無之故的向何陵齋室茫未記得至於陵官姓名則崇陵參奉趙鎭明惠陵別檢任希一參奉洪徽河而他陵官員則渠輩無以記知云故自己亥七月九宗除別檢之後至壬寅正月九宗移職之前其間各陵官員姓名各捧現告則令李胤馥具性玉參奉沈公著令朴載德閔垠柳明渭參奉李普衍趙雲紀別檢李祖承李尙度參奉任希默別檢姜栳愼師稷權應範參奉金益休李惟簡趙鎭明別檢任希一參奉洪徽河別檢鄭致淳李魯春李升運參奉李廷書李英澤開錄以入敎以爲僚官者及爲本陵官者無論知與未及知未卽告官之罪焉敢逭乎趙鎭明任希一竝施投竄之典其外諸官豈有無一人不聞不知者不知之罪亦宜懲勵竝施削職之典身故遭故及在謫者竝勿論
정조 16년 · 강
有政吏曹參判朴祐源進
정조 16년 · 목
以柳匡天爲獻納申馥爲副校理李端亨爲大丘判官南命寬爲淸河縣監趙鎭坤爲咸悅縣監李太亨爲副應敎
정조 16년 · 강
敍卿宰侍從罷散人
정조 16년 · 목
承旨申耆啓言前校理崔顯重旣已蒙敍除職而前正言李益恢乃是同罪故仰達矣敎以敍用卿宰以下罷散人甚多云一體敍用
정조 16년 · 강
命尙州被燒民戶依昨下有旨恤典施行
정조 16년 · 목
慶尙監司鄭大容以該牧民家二十二戶失火延燒啓聞敎以依昨下有旨擧行事回諭
정조 16년 · 강
禁府以罪人尹九宗物故啓
정조 16년 · 강
漢城府以五部民戶癘疫別單啓
정조 16년 · 목
中部令柳謐所報一百十六名出幕郊外東部令李宗明所報三百五十九名出幕一百三十七處方痛一百二十五名向差一百六名已差八十二名已差還入三十九名死亡七名西部都事金喆淳所報三百二十八名出幕一百六十九處方痛七十二名向差五十名已差二百六名南部都事南鶴玄所報七百八十八名出幕五百二十四處方痛二百九十二名向差三百五十五名已差一百五名已差還入三十一名死亡五名北部令鄭昌謨所報五百七名出幕二百五十四處方痛二百名向差一百五十八名已差一百四十一名已差還入三名死亡五名東活人署別提洪旭浩所報四十二名方痛三十一名向差八名已差還入三名西活人署別提金獻行所報四十一名方痛二十七名向差十一名已差還入二名死亡一名已上病人二千六十五名出幕一千八十四處方痛七百四十七名向差六百八十八名已差五百三十四名已差還入七十八名
정조 16년 · 강
行永興本宮濬源殿酌獻禮
정조 16년 · 강
命遣敦寧府郞官詣北漢還安御牒譜牒于外行宮
정조 16년 · 목
該府啓言卽接總戎使牒報則北漢行宮修改之役今已告訖內正殿移安御牒譜牒前期還安于外行宮然後內正殿一體修改爲計云矣請依所報發遣府郞還安于外行宮允之
정조 16년 · 강
命北水閣鐵門明日修改
정조 16년 · 목
兵曹啓言北水閣東邊鐵門一隻下磚石沈墊傾側鐵門無所依靠其餘五隻雖不全體破傷亦宜時急修補故令該曹打造修改亦令紫門監爲先樹栅而西營入直訓局軍十名請除出限修改間守直允之敎以明日修改
정조 16년 · 강
遞承旨洪明浩李喆模及禮曹參判洪檢重推承旨申耆李百亨尹弼秉金孝建仍命齋日之誤書於朝紙者卽爲釐正
정조 16년 · 목
敎曰凡於大小祀享各有齋令日限至於親行酌獻散致齋俱備今番遣宗伯北道兩本宮及眞殿攝行酌獻之禮而禮則義起齋同親行政院之書出齋日於朝紙事理當然而祀享用齋例不逾日禮畢以後則昨日卽濬源殿酌獻禮齋日而以永興本宮酌獻禮正日用齋者莫重齋令有此疏忽該房之書出雖難免不審該曹之無一言往復者亦甚溺職該房承旨及該曹堂上一竝遞差在院承旨從重推考其時傳香承旨之亦無一言者尤爲未安亦爲遞差朝紙卽令釐正以示重祀典之意
정조 16년 · 강
命戶曹正郞具膺繕工監役宋景載幷拿處尋放送
정조 16년 · 목
以進排物種之遲滯有是命尋因囚單敎以付過放送
정조 16년 · 강
重推兵判李秉模及禁將李漢豊仍飭南山禁標外焫火當禁者本兵該營分管自斷勿復登聞
정조 16년 · 목
兵曹啓言今日初昏時蠶頭下山腰有火光故發遣校卒捉來査問則李德彬李乭伊金大得等供以爲以屠牛漢行刑時使用次捉囚刑曹今纔放出而無處呼訴有此放火之擧同謀者六名內作頭者劉昌任而渠輩外三名則被捉於他營門云請移法司依律處斷飭敎之下不能先朝禁戢該營大將李漢豊從重推考該道參軍決棍汰去禁松軍等各別嚴棍允之敎以該曹之捉置以待者雖是法外渠輩焉敢放火卿於明日習陣回示嚴棍絕島爲奴異於烽臺近處不及山腰以上則此非登聞之事而如是草記反損國法卿則從重推考此後法典所載禁標之外無論叢祠之燃燭雜人之焫火卿與該營分管不當禁者勿禁當禁者自斷嚴治毋敢更爲煩徹
정조 16년 · 목
箚略曰今日廷臣何其晦盲義理之甚也夫景廟四載臨御之君父也先世子十四年聽政之儲君也東土含生之乃祖乃父夫孰不委質於景廟之廷無小無大夫孰不北面於先世子之前乎不辜搢紳之間門戶分割利已急於衛國護黨重於尊君在景廟則如尹九宗之極逆敢以不臣之語肆然發口在先世子則如柳星漢之凶賊以因噎等句隱暎上逼嗚呼我國雖小以秉禮守義見重於天下者已千有餘年以今觀之將不免夷狄禽獸之歸忠臣志士安得不痛骨而腐心也夫爲人臣者忠於君心也逆於君亦心也心一而已以一人之心忠於彼而逆於此天下無是事也以是言之不臣景廟者寧有忠於先大王之理譸張先世子者寧有愛戴我殿下之心乎九宗星漢其爲逆條件雖殊其爲心一串貫來國家治逆之法不可一嚴而一弛也明矣我殿下天姿至仁好生是先兇徒之自抵天網者雖不得不按法行誅而處置之間終近姑息雖以載籍以來所無之凶逆如夏材尙不打破其窩窟根柢以致九宗星漢輩接跡而起矣九宗星漢雖是梟獍心腸渠本卑微單寒之類耳苟非習熟見聞於窩窟根柢之地則安敢睅然若有恃肆發至凶之口若是其無憚也向日右相所奏窩窟根柢覈得之請誠知急先務之語也夫何近日以來廷臣之同聲以討者都在於九宗之逆而星漢則有若置之忘域者然臣未知先世子之逆不及於景廟之逆而然耶九宗未及剮磔遽報徑斃天地神人之憤千古鬱結而所可鞫者獨星漢在耳若一日二日弛縱如初則王法從此掃地設令用法不覈得其窩窟根柢而姑息如前則星漢雖誅將不知幾星漢揚眉肆氣於下而義理無可明之日寧不痛心也哉臣於昨日以輿疾討賊之義强起拚死進詣文陛而精神如在烟霧言語未能接續終不得痛陳義理力回天聽大官如此他尙何說罷歸之後賤疾陡谻惟竢符到復起造朝非所可擬忠憤所激不能按抑呼成短箚仰瀆宸嚴伏乞聖上念義理之至重察臣言之非妄亟命設鞫拿致星漢窮訊其情狀嚴覈其窩窟快正邦刑使義理昭揭宇宙凶徒少有嚴憚宗社幸甚臣民幸甚批以義理晦盲也故卿乃爲此抗箚剖判之擧而不暇念及於慽我先王之心與予小子之心也此非批旨間所可形容作答者矣下此刑政一款立訊尹九宗稽鞫柳星漢者非弛縱也非姑息也言不盡意望須理推卿其安心調攝俟間卽起視事仍敎曰此批答遣史官傳諭于左議政
정조 16년 · 목
大司憲李洪載大司諫尹行元執義李普天持平洪克浩柳誨獻納柳匡天正言鄭來百等連啓柳星漢事萬剮猶輕下改措語以爲又況九宗之佯狂實爲此賊之眞贓人或癲狂則終身廢棄噫彼九宗抑何心腸不顧終身之棄佯作癲狂之狀從前佯狂之類除非負罪於罔赦圖生於必死欲掩一世之耳目欲延一時之性命則豈有出此計者乎其甘心死黨極意規避之跡綻露無餘則星九兩賊可謂一而二二而一者也綢繆情節不問可知譸張之根柢尙今未覈如此而尙何望亂賊之知懼黨與之鋤治也哉請柳星漢設鞫嚴問期於得情夬正邦刑噫嘻痛矣亂臣賊子從古何限而豈有若九宗之窮凶極惡至妖絕憯者哉渠以蟣蝨之賤尙懷梟獍之心過惠陵而不下所乘則悖慢之逆節於是著矣向懿陵而至曰不臣則怨懟之凶肚昭莫掩矣此陵亦下馬之言陵卒之參證明白偏黨二字之說帳殿之納招凶獰人臣之以偏黨事君前後凶逆所未發之語而此賊之肆然發口抑何心腸屢次供招之罔測不道至於此極則此誠古之莽草之所未嘗有而今之夏瑮之所未敢爲也卽此一款雖千剮萬戮不足以少洩神人之憤而若夫佯狂凶計又何其陰慝巧惡之極也噫彼星漢之凶疏聞之者無不心寒而膽掉見之者皆欲手磔而口臠爲今日臣子者苟有一分秉彝之心明張沫飮疾聲嚴討而渠乃身居臺職忽稱癲狂之病巧作掩護之計綢繆之跡參涉之狀明若觀火窮覈情節永拔根柢卽是王章之所不可已者而才得承款未及顯戮致使往牒所無之極逆大憝徑先致斃於獄中輿情之憤惋固不暇言而國家失刑當復如何到今追施之道惟在於收孥籍產之典請承款後物故罪人九宗亟施孥籍之典批以大臣箚批見之則可以知之然以先王之心爲心則受敎亦當有一分容議於斡旋而昭揭者金石之典也當搏詢後裁處矣
정조 16년 · 강
領敦寧洪樂性領府事李福源聯箚賜批
정조 16년 · 목
箚略曰逆豎徑斃王法未行輿情憤迫歷日深切臣等於日昨親訊命下之後退自前席先詣籌司擬與時任大臣入侍帳殿而時値黑夜咫尺難前昏視蹇步欲强不得只得屛伏環衛之外祗行迎送之禮而已義虧沐浴惶悚無地追聞九宗之鞫庭所供至凶絕悖萬倍於金吾輸款雖未目擊耳剽不勝骨顫髮竪恨不得卽地手磔口臠少洩弸中之憤惋耳噫嘻亂臣賊子何代無之而如此劇逆古所未聞序立肆市雖無可及而戮屍孥籍之典豈不亟施於窮天地亘古今所無之凶賊乎臣等伏讀以先王心爲心之敎肝膽益激涕淚自逬莊誦再三不勝欽仰使此賊懷此凶心北面今日而不能逆覩早辨嚴加誅絕者臣等之罪也使此賊發此凶言至徹天聽而不能卽捧結案明正典刑者亦臣等之罪也碪斧未加梟獍先斃王章無處可伸輿憤無時可紓今之所可行者惟有書經中劓殄無遺育一句語而已逆節之昭著凶款之屢輸旣在於物故之前則尤不可以追施論也伏望聖明俯循群情夬施戮屍之律俾洩神人之憤焉批以九宗事雖凶極妖比之聖國禧魯尙有差等又比之耇輝亦然耇輝之於乙亥年旋有禁令載之金石所以至今未施或旣施旋收於聖國等諸賊也仍敎曰此批答遣史官傳諭
정조 16년 · 강
還下右議政朴宗岳箚本仍施罷職之典
정조 16년 · 목
宗岳箚請追施九宗以極律而九宗供招中四字凶言直書於箚中予卽還下其箚本使史官往傳○政院啓言卽者議政府錄事來言右議政朴宗岳以爲臣於箚子中逆賊四字凶言無難筆之於書及承嚴敎惶隕震懍求死不得走伏金吾門外恭俟鈇鉞之誅云仍納命召何以爲之敎曰聞尋常語言之悖理乖義念古人耳可聞口不可言之戒只可斥而絕之未可誦而傳之則九宗向莫重處肆發者果何等窮宇亘宙彌天極地之凶言終古亂逆所未敢爲者九宗敢爲之豈眞九宗螫肝蜮肺而然哉邇來人紀盭天常晦駸駸爲長夜昏衢魑魅魍魎之藪言念及此不覺繚璧發歎坐而待朝爲今日垂紳搢笏者苟有一分同得之不泯孰不欲各效秉燭隨之義以期乎不逢不若則無論小官大官此而一或冥擿其當曰盡臣臣之職乎大抵九鼎且待人而實況重於九鼎之天常人紀安得不待人而皎躍乎所欲淬礪宜從大官而求備箚辭可謂大妄發不須更說右議政朴宗岳亟施爲先罪職之典
정조 16년 · 강
承旨金孝建上疏承旨申耆李百亨尹弼秉等聯疏幷賜例批
정조 16년 · 목
孝建疏略曰逆賊九宗卽載籍以來所未有之極惡大憝顯戮未施徑斃獄中群下之腐心痛骨倘復如何最其供招中四字凶言雖於聲討之章宜不忍泚筆提及而右議政朴宗岳箚子之書此句語似緣於未得深思之致臣以該房不能照檢矇然捧入致勤箚本還送之命臣之不職之失於是乎著矣玆敢冒上短章忙出禁扄伏乞亟削臣職○耆等聯疏略曰卽者同副承旨金孝建以右議政朴宗岳箚子捧入事引罪徑出矣逆賊九宗之四字凶言從古亂逆之所不敢道者則雖在懲討之章決不忍書此句語而相箚到院時臣等亦在院中不能照檢遽然捧入溺職之失宜無異同今於該房逬出之後有不敢晏然在職忙陳短章相率徑出伏乞亟削臣等之職
정조 16년 · 강
命禁直諸臣應製居首兵曹佐郞申光河陞敍其餘施賞有差
정조 16년 · 목
敎曰禁直諸臣應製科次已久未遑論賞矣七言長篇三上兵曹佐郞申光河連三次居首陞敍之次檢書官朴齊家之次承旨尹弼秉之次檢書官柳得恭內下紙筆墨施賞
정조 16년 · 목
狀啓以爲道內設賑諸處今月初巡分饋之節依式例擧行而日氣近益暄暢菜茹賴以資活察其形貌聽其言語則擧占蘇完無復前樣邑鎭牒呈幕屬所告一辭同然而今月初巡分賑口數穀總修成册上送于賑恤廳○尤甚邑鎭鐵山府飢口二千八百三十三折米八十石十三斗一升鹽六石十斗九升零○粥大米二石十一斗九升零醬五斗八升零甘藿四百十九立宣川府飢口一千七百八十七折米五十二石九斗九升醬四石八斗六升零○粥小米二石十三斗二升零醬九斗甘藿四百四十七立龍川府飢口五千六十四折米一百五十三石九斗四升鹽十三石十二斗六升零○粥小米五石三斗五升零太三石五斗六升零鹽十二斗九升零龜城府飢口三千三百八折米九十七石十三斗六升醬八石八斗三升零○粥小米五石五斗七升鹽四斗七升零宣沙鎭飢口二百八十一折米八石四斗五升鹽十斗八升零○粥大米四斗四升零醬四升零甘藿四十一立阿耳鎭飢口二百八十一折米八石八斗二升醬十一斗五升零○粥小米七斗二升鹽七升零車嶺鎭飢口二百二十三折米六石十斗一升鹽八升八升零○粥小米三斗三升零太二斗二升零鹽四升零牛峴鎭飢口二百五十五折米七石七斗八升醬九斗八升零○粥小米三斗六升零太二斗五升零鹽五升零彌串鎭飢口一百十九折米三石六斗五升醬四斗三升零○粥小米二斗三升零安義鎭飢口一百七十六折米五石四斗六升鹽七斗一升零○粥小米一斗一升零太五升零鹽一升零西林鎭飢口一百八折米三石六升鹽三斗七升零○粥小米一斗四升醬二升零甘藿十七立植松鎭飢口一百十三折米三石四斗九升鹽四斗三升零○粥小米二斗七升零鹽一升零山羊會鎭飢口一百四折米三石三斗九升鹽四斗五升零○粥小米一斗七升零太一斗零鹽二升零之次邑孟山縣飢口五百三十三折米十六石二斗八升醬一石六斗九升零○粥小米四斗九升零醬一斗九升零甘藿一百十五立四月終巡飢口一萬六千一百三十一內九百四十九口付還及傭役拔去三口追付閏四月初巡飢口一萬五千一百八十五折米四百五十石九斗九升鹽二十三石三斗一升零醬十六石四斗六升零粥大米三石一斗四升零小米十五石六斗三升零太三石十二斗零鹽一石四斗八升零醬一百二斗五升零甘藿一千三十九立
정조 16년 · 강
兩司聯啓避嫌賜批
정조 16년 · 목
大司憲李洪載大司諫尹行元執義李普天持平洪克浩柳誨獻納柳匡天正言鄭來百等啓言臣等目見窮天地亘古今所無之凶逆沫血飮泣齊聲陳啓冀施孥籍之典昨伏承批旨有博詢裁處之敎臣等相顧欣幸庶洩神人之憤矣今日傳啓喉院以直書凶言中二字不爲入啓臣等急於聲討以不忍書之二字率爾書之者莫非臣等不審之失滿心悚惶無地自容何敢仍冒於臺次乎請命遞斥批以臺閣言事寧激無謝則設有不審之失宜付寬恕之科且異於無端全謄則亦容有區別勿辭啓辭中斯速釐正
정조 16년 · 강
放時囚黃道源本職汰去亦爲分揀
정조 16년 · 목
禁府啓言黃道源原情以爲親鞫殿座時問事床進排稽緩已是不職之罪而至於罪人假家之不能趁時造待雖緣兩倉蓋草之未及待令渠身爲該郞不善擧行致勤置對之命論其罪狀實合萬殞云請刑推得情敎曰附過放送是誰之孫本職汰去亦爲分揀
정조 16년 · 강
遞吏曹參判朴祐源刑曹判書李敏輔參議金履禧判尹金尙集
정조 16년 · 목
敎曰聞有實病吏曹參判朴祐源許遞因此聞承宣言近因筋力之不逮欲爲尋單求遞云行刑曹判書李敏輔與在外參議亦爲許遞前望單子入之待下批牌招察任耆臣劇務則一也宜令暫憩漢城判尹金尙集亦爲許遞
정조 16년 · 강
以金思穆爲刑曹判書金憙爲吏曹參判徐邁修爲參議幷前望也
정조 16년 · 강
有政吏曹參議徐邁修進
정조 16년 · 목
以洪明浩李亨元徐龍輔林濟遠爲承旨李殷模爲應敎徐有隣爲判尹申光履爲禮曹參判
정조 16년 · 강
命秋曹殺獄罪人朴東春定以元犯嚴刑盤問
정조 16년 · 목
該曹啓言殺獄罪人呂士玉朴東春等議處啓目判付內有就議大臣論理回啓之命矣臣就議大臣則領敦寧洪樂性領府事李福源俱以爲病不收議云判府事兪彥鎬在外左議政蔡濟恭以爲孫珍郁之被踢致命實因分明踢之者之爲朴東春呂士玉詞證俱備但或以爲朴踢居先或以爲呂踢居先若使證之者先集於呂朴未來之前則曰以先踢者爲誰後踢者爲誰猶可敢信而此則不然證者後集呂朴先至證者之所目擊處適見呂先則曰呂先適見朴先則曰朴先朴先之前渠安知呂之不爲先之呂先之前渠安知朴之不爲先之乎以踢之先後定元犯隨從獄體卽然而孰先孰後無以辨知以故初覆檢官與秋曹前後諸堂換定元犯其見各異今以以朴爲元犯之跋辭見之其辭似然以呂爲元犯之跋辭見之其辭又似然矣如臣之中無主見者顧可以孰爲元犯孰爲隨從斷之片言之頃耶且況足踢雖同踢勢之適猛適歇勢所固然致命者之痕損必由於先踢而不在於後踢亦不可知則以臣之見設令定其先後死祟之由前由後又未可臆料則臣則一言而蔽之曰此疑獄也虞書曰罪疑惟輕夫以大舜爲帝臯陶爲士師斷獄之際寧有其然豈然之疑而猶且云爾則罪之有疑以虞舜臯陶猶或有時而不免也然此未必指殺獄之重者而言而雖殺獄到十分疑處所以處之者不以舜臯陶之事推而倣之更於何敢法焉一人致命二人償命於法無之一獄旣具兩人元犯於例乖甚若使朴東春呂士玉兩施刑訊一例如前則所謂元犯豈不爲二人而刑則死理所固然畢竟償命者安知不爲二人乎臣於此終未能指一的對所仰對者惟虞書之訓伏惟上裁云右議政朴宗岳以爲臣謹按前後文案主客輕重自有其人惹鬧於東春之錢被踢於東春之家則東春非主人乎出門而請援提杖而下手則東春非首犯乎聞其病報顚到灌藥則渠罪渠自知之密囑尹漢粧撰撞橋則不覈而情已露矣況兩次檢庭隱然承款則東春之爲首犯不待智者而可知矣然而世間事或有客勝其主輕反爲重士玉以蚩頑之漢怒生於作拏其母家憤起於侵凌其妹夫扼腕賈勇甘心一踢不顧日後之生事徒夬目前之雪憤者理勢之所必至也而三證牢證士玉如出一口則呂緊而朴歇從可知矣所謂東春三四踢之說雖出於元告童子之招而渠甚蒙騃時且昏暮所見諸證之姓名猶不能記認東春士玉之誰踢誰否渠何能知之且珍郁之母潛受士玉之賂已講私和之論前後兩檢專事牢諱則如彼無識村童亦安能不聽渠母之指揮曲爲元犯之區別乎若使士玉無眞箇手犯之事則士玉之母抑何心腸齎錢抱券昏夜乞哀於珍郁之母乎究厥心跡則比諸東春灌藥之㥘不啻倍簁而士玉之初不知之云者豈可成說乎尤萬萬巧惡此獄之眞贜肯綮全在於是矣且東春之末梢面質也士玉之母與家屬俱爲參聽而無一人挺身訴冤以爲辨白之計則士玉之罪爲其慈母孝子者亦不能掩也何況聽訟之體原心爲貴彼東春卽一流寓贅壻愚騃蠢氓托身於士玉糊口於士玉雖結娚妹之誼實有主客之勢常時行止不得自由者已於厥妻以縮錢惹鬧之說明若觀火矣猝當倉卒之變且動諉脅之說初無爭死之義而漫生若德之心兩次黽勉之服亶出虛浪之意而及其日久思周悔吝方萌且見士玉之自處無辜欲爲漏網始乃發憤終焉反招以常人無恒之性誠不足深怪矣豈可與士玉初旣發明中又吐實末復抵賴工於嫁禍專事眩獄者同日而語哉區區微見士玉雖客當爲首東春雖主當爲從至於珍郁毋厥子致斃之後貪賂隱贜終始含糊致使獄情漫漶至此者節節痛惡亟令秋曹嚴加懲治不害爲風化之一助矣伏惟上裁云矣此獄論斷惟在於呂朴之爲首爲從而疑案之中詞證緊重故前此跋辭斷以士玉爲元犯東春爲干犯者區區淺慮無容更議而今此判付之下有不敢膠守迷見再三泝考於獄案證成之初左右參看於元犯換定之由則疑晦之端亦自不一大抵獄之首從當在踢之先後而其所足踢之緩急猛歇旣難的知且其娚妹之間無難推諉忽焉承款旋又變辭者其爲不可信則一也今若一向訊推必欲區別於造謀加功之間則畢竟眞贜之莫現反致獄情之生奸一獄兩償不無其慮揆以審克之方或傳罪疑之科而殺獄償命專在於實因與詞證求之實因而不得質之詞證而不備然後始有起疑從輕之論猶且爲死者雪冤有難輕易勘處而況士玉之於此獄實因曰被踢詞證曰先踢則豈可以獄情之疑眩開其傅生之路哉其在審獄體重人命之道不可不分首分從一活一殺東春則以隨從酌勘士玉則以首犯依前訊推期於得情斷不可已而大臣之議如此請上裁敎以此獄正犯卽朴東春也隨從卽呂士玉也互定換執未必十分的然況前此獄官之論理覆奏亦不過依俙模索務出新意而已初無旣言聽又面稽言貌之外更求於事理之間者如是而何以別孰主孰客誰首誰從乎左相獻議深得審克之體而若以一獄兩犯遽然幷宥則殊非嚴三尺重人命之意此所以持疑不決者至於右相獻議則以士玉執定正犯云云終未知其恰當下手之光景旣未目擊則兇身之取捨無異臆斷左右較看轉入三昧與其覓疑換定莫如姑勿決疑使起鬧先犯者仍冒正犯之目之庶幾寡過東春依前以正犯別出意見嚴刑盤問草記士玉以隨從律加刑勘處
정조 16년 · 강
命徑斃罪人九宗依聖國等已施之律擧行當否遣史官問議于大臣
정조 16년 · 목
敎曰昨於合啓有博詢裁處之命而卿等姑無登筵之便遣史官問議一依聖國等所施之律酌處果何如卿等各以所見附奏於史官事傳諭于時原任大臣
정조 16년 · 강
行副司直李秉鼎上疏賜批
정조 16년 · 목
疏略曰人心漸溺亂逆層生至於星漢九宗之接踵逞凶而極矣嘻彼星漢凶疏之全篇旨意至妖至憯而四五句語尤極凶悖始以不忍聞之說轉及不敢言之地此實倫常之大變而我殿下於大小臣僚請討之論一例靳允尙使此賊假息於牖下者何也臣請以批旨中心跡二字涕泣而仰復焉夫心之所發者爲跡跡之所從者爲心凶疏中三箇然字凶心莫掩兩款爲說悖跡自露且新恩之陪班率倡乃國朝之故事將臣之勝地遊謙卽佳辰之例規何嘗關係於聖德而敢以千虛萬謊之說架鑿變幻無難投匭者豈一朝一夕之故哉蓋醞釀於戊巳譸張於乙丙遠而魯禧諸賊近而麟謙夏恭傳神遺種一串貫來梟音不斷獍肚相連凶心悖迹俱皆彰露無餘則尙何心跡之可別哉況私書之百倍原疏旣已上聞對客之肆發不道且有的證則比諸原跡之隱映閃倏尤益昭綻於是乎殿下雖欲容貸得乎且足投凶賊之家耳聞凶賊之言至登於儒疏憲啓而尙不究詰端緖以致輿論之喧騰者亦可曰國有法乎噫嘻逆九之變殆振古所未有陵寢之故不下乘已是臣子之逆節而至若前後鞫招恣發罔測之凶言則此眞窮凶極惡之劇逆大賊也雖以佯狂情節言之大論方張之際忽稱病狂隣比至切之間均是凶腸則始焉綢繆終又規避昭不可掩路人所知此誠一而二二而一則逆九卽已斃之星漢也賊星卽尙存之九宗也逆九孥籍之律雖伏承博詢裁處之臺批訊鞫肆市之章不施於賊星而將施於何賊乎伏乞亟從三司諸臣之請俾倫綱得正而亂賊知懼焉仍伏念臣向來所遭具修溫之白地構誣若不一陳於黈纊之前則雖以日月之明亦無以盡燭其情狀玆敢略控事實焉渠疏旣曰疏絕譏斥以致深怒威喝其問啓則曰李敬心禮郞擬望吾果善爲此後通淸非久首擬之說臣果親問於李某云修溫之於臣只見來訪之頻數毫無恩怨之可論則疏絕譏斥是誠何說如果疏絕臣非病風政注通擬之事何可向疏絕者說道耶況敢心之副擬禮郞卽臣己酉秋待罪亞銓時事而行政數日獲戾行遣敬心臺通初非臣手則其所云云不必多卞其問啓又曰敬心彈人皆是李某所嫉之人云此則似因敬心所論高應觀事及湖沿松禁事而囫圇爲說欲售眩惑之計此有一言可破者應觀事臣於伊時發言禁班堂疏卽出處分已下松禁事事係臣父墳臣果通于道伯已爲懲治臺言有無初不足輕重假使臣與聞臺議則事關臣身者何可攙人於多人論列之啓自取疑謗之交集也且敬心所論白師謹閔昌赫兩人臣於被論翌日檢擬政注則渠所謂嫉之者固如是乎此皆常情事理之外而特修溫以臣多仇看作奇貨乘機叫嚷恣意詬辱殆若眞箇逞憾者然從古誣人者何限反詈者亦何限而若臣橫罹萬萬奇怪事未前聞世皆傳笑臣何足言有辱朝廷尙何顏面復廁於簪紳之間哉伏乞亟令攸司勘臣辜恩負德之罪批以九宗追律事須看臺批柳星漢事且看諸批可也具修溫李敬心等事知之矣
정조 16년 · 강
修撰金熙稷從縣道上疏賜批
정조 16년 · 목
疏略曰臣於千萬夢想之外伏奉瀛館之新除繼承恩諭之催召義當踢蹶趨承而第伏聞堂圈以後言議紛紜章奏迭發臣雖欲感激恩私趨走爲恭其於忘廉沒恥玷名器而辱聖簡何哉伏乞亟遞臣新授職名千萬幸甚臣不以官職自居安敢出位論事而卽接小報則不意今日朝廷復有此柳星漢窮凶絕悖之疏噫彼星漢亦嘗北面於殿下之庭敢以向時譸張之餘習忍爲白地誣逼之說上下款語意脈絡隱映閃忽陰慘凶慝臣欲索言則涕淚無從而已國無法則已有則無將之誅必宜亟加於此賊伏願廓揮乾斷夬施當律以正倫綱以懲亂賊批以不允爾其勿辭上來察職
정조 16년 · 강
前掌令李祉永上疏
정조 16년 · 목
疏略曰嗚呼世道日下人心陷溺凶如九宗逆如星漢者出而忠臣志士莫不懼義理之湮晦痛亂逆之層生夫義理撑天亘地質聖人俟百世者也愛君向國謂之忠犯上逞凶謂之逆忠逆之界義理所由生也噫彼一種梟獍之輩以誣逼君父謀危國本別作一副家計父傳子述把爲營私利黨之資前後凶謀如印一板而若其伎倆則先布譸張之謊說以爲疑眩之階終售誣逼之手段以爲釀禍之本戊己乙丙諸賊是也戊己之賊旣售凶圖故乙丙之凶復踵前習乙丙之凶未盡鋤治故今日醜種復肆跳踉噫嘻臣父卽與故參議臣任珹同時僚員也天地震盪之後臣父每與珹相對語到當日事未嘗不血淚沾襟臣亦在傍歷歷有聞知者矣近日以來得伏見臺臣疏批旨有曰一聞再聞予心當若何臣雖愚昧亦豈不仰揣我聖上不忍聞此等語而若徒以聖心之貽慽爲懼分義之未安爲嫌終至可言而不言則日月寢遠義理益晦君讎無可雪之日先志無可伸之期臣父九泉之下亦必飮恨而不瞑矣臣豈忍爲此哉臣請以聞於臣父者冒萬死和淚而陳之噫彼尙魯是何等劇逆而合啓幾年尙靳一兪翬晩兩賊實爲巨魁而臥斃牖下官爵自如李顯重之故提人臣不忍提之書奏達於大朝之前論其負犯亦一魯禧朴致達尹在謙之凶書實是禍階之嚆矢則姜必履之必請上告下布其心所在路人皆知景賊之構誣貳君投呈法曹自是窮天地亘萬古所無之逆變而親鞫命下之後至使罪人襟中暗藏凶書則金吾郞趙德章綢繆和應明若觀火及其大臣傳命入對之時臣父隨入而其譸張虛謊之說槪亦諦聽臣於今日豈忍仰提且昌德宮動駕之日春桂坊之逃避不入尙可曰不知其事者乎其餘表裏相應暗地交煽之徒不可彈記若論此輩伎倆譸張之謊說無所不有誣逼之手段無所不至以至禍變之日三光晻曀百靈嚬呻而三司之臣噤無一言姑勿論許多卿宰之錦帆遊戲於三浦之上朝而往暮而返其罪不亦上通於天乎嗚呼乙丙諸賊之布列於明義錄者渠之黨類手執國命富貴熏天何苦叛也而自顧前日之罪惡仰忌殿下之英明或慮乾道不誣渠必無幸於他日殿下之手依舊以譸張誣逼之習欲售動撓國本之計幸賴先大王至仁至明大寶有托宗社奠安以是言之戊己之賊實傳鉢於乙丙也乙丙之賊實護法於戊己也觀於乙丙則戊己自可知矣言之至此安得不痛哭流涕也臣尙記曾在甲申故判書臣洪重孝以知申來過臣家言於臣父曰今日筵中聖上拍案飮涕而下敎曰吾之元良豈或有如何而實由於卿等之罪也在筵諸臣莫不悚然此下敎宜聞於君故退自筵中直到君家矣又伏聞先大王嘗敎于殿下曰汝之讎尙魯是也以甲申之敎觀之先大王之恤焉追悔可以仰度以敎于殿下者觀之先大王之洞燭凶謀又可仰揣此足有辭於天下萬世而凡爲海東臣子者不可與此賊共戴一天其義皦然只緣聖上仁慈太過全務好生每於治獄之際或不免認賊爲子終至於鋤草遺根種下生種綿綿不絕以致星漢九宗輩相繼肆凶而無忌憚矣究厥所由專由於上所陳戊己諸賊尙不能明正典刑昭揭義理之致伏乞聖上凡諸賊之名在臺啓者卽賜允從未施天討者竝命追奪至於九宗之已輸款者亟行孥籍星漢之未及究問者設鞫嚴訊窮覈其窩窟所在根柢所伏使禍根永絕倫彝復明則東土臣民煥然知有君君臣臣之義豈不幸哉臣追先臣未卒之志痛今日罔極之誣緘封骨髓徊徨有日日昨恩敍之下始乃瀝盡腔血仰瀆宸嚴伏願哀其情而恕其狂焉
정조 16년 · 강
詣璿源殿展拜召見輪對官于拱辰門外
정조 16년 · 목
承旨尹弼秉啓言軍資直長張僴遺在奏對之際稱以零數極爲駭然請推考從之
정조 16년 · 강
府院連啓賜例批仍遞大司憲李聖圭等
정조 16년 · 목
大司憲李聖圭執義崔烜掌令沈鏗持平閔師宣傳啓柳星漢事忍爲此架鑿之誣言下改措語以爲必欲售譸張之舊習此已萬萬凶憯且渠自有凶疏以後小無畏怯之意益懷戾毒之氣在家對人肆發凶言無所不至聽聞難掩只此一款可見其凶肚逆腸綻露無餘則窮凶極惡之罪萬戮猶輕雖以我聖上納汚藏疾之量欲付之於鄕闇供笑之科其奈王法之不伸何倫常之將墜何思之又思不覺髮竪而膽掉如此凶逆之類若不嚴討而痛懲之一日容貸於覆載之間則義理湮晦人心陷溺亂臣賊子無所懲畏不知至於何境豈不大可懼哉請星漢亟令王府設鞫嚴問窮覈得情夬正典刑正言朴孝成傳啓柳星漢事春苑改書以馬苑末端去姓字以府院啓之不書姓字府啓中改措語之不當如是屢下嚴敎而院啓則姓字終不書入府啓則姓字添書以入而改措語不爲釐正自此已萬萬止萬戮猶輕自其奈王法止凶逆之類幷抹下○政院啓言臺啓事體極爲嚴重一字加減在所難愼而今日府啓中柳星漢罪狀之論列也頭辭則書其姓末端則去其姓者已失照檢及承嚴敎無一辭添書以入大損臺體且其言送政院乃是轉稟之語則雜以俚談極涉未安請憲府詣臺臺臣竝推考敎以憲臺擧措貽笑莫甚一倂爲先從重推考○聖主等避嫌以爲臣等目見柳星漢之凶疏略效沫飮之請矣伏見啓辭中附陳句語之抹下者不勝惶懍臣等旣聞星漢在家對人肆發凶言忠憤所激有所論列前後嚴敎之下不敢奉承者此也而忱誠淺薄屢煩責敎此已臣等之罪且傳啓之時未及照檢頭辭則書星漢之姓字末端則去星漢之姓字以啓矣及承嚴敎慌忙震懍遽書其末端姓字以啓首尾橫決擧措顚錯此際承宣旣請問備至伏承重推之命以此以彼將何顏面晏然臺次乎請命遞斥批以依啓
정조 16년 · 강
以林景鎭單付檢閱
정조 16년 · 강
命直閣南公轍掃墳時澆奠牀備給
정조 16년 · 목
因公轍掃墳呈辭敎曰給由奉朝賀墳山澆奠牀備給
정조 16년 · 강
遞承旨洪明浩李亨元
정조 16년 · 목
敎曰詞訟劇地不可曠務未肅拜判尹許遞政官牌招開政差出
정조 16년 · 목
以李祖源金履翼爲承旨鄭好仁爲判尹黃昇源爲右尹
정조 16년 · 강
時原任大臣議請孥籍九宗賜批不許仍令該府考聖國等已施之律擧行
정조 16년 · 목
假注書任㸁記注官安經心金良倜等書啓以爲敬奉聖諭分詣于奉朝賀鄭存謙領敦寧洪樂性領府事李福源左議政蔡濟恭處則存謙以爲噫嘻痛矣九宗之窮凶極惡卽窮天地亘萬古所未有之極逆也顯戮未加遽至徑斃神人憤痛無以少紓戮屍孥籍之典斷不可已況其逆節凶款已在於物故之前則尤不可以追施論伏望亟循群請快施孥戮之律使王綱伸而人器正焉云樂性以爲九賊之窮凶極惡往牒之所未有此而不快施王章則倫綱斁絕義理湮晦人之類將盡化爲禽獸矣第念聖人用法惟經權二字先朝受敎固是大聖人達權之至義也噫彼聖國魯禧等諸賊之旣施旋收雖緣追施之禁令神人之憤鬱久益深切今此惡逆如九賊而輸款徑斃纔爲數日者豈可以追施論而不用合施之大逆極律乎惟願亟行天討以洩輿憤云福源以爲九宗逆節往牒所無孥籍破瀦卽是當律而成命之姑未下者蓋以先朝受敎有身死而追施逆律者禁之之敎也夫逆律律之極也欽愼之道不比庶獄情節雖狼藉證左雖明白苟非渠自承款則不可用法故亦不許追施也今九宗旣承款於金吾之坐矣又承款於親訊之時矣雖根脚未捧碪斧未加而便是已正法之賊則聖國等諸逆乃是追施九宗則不可以追施論也孥戮之律恐無可疑伏惟上裁云濟恭以爲追律永除實是聖朝仁德之無所不逮遵以守之不當撓改而至於今番九宗之逆渠旣以窮凶極惡不道之說自服於親臨鞫訊之下者比之府庭之招尤有加焉特未及結案根脚如例擧行而遽已徑斃雖施大逆之律與追律有不同者矣無孥籍之法則已不然則似此古今所未聞之凶言自服者不用孥籍更以何律當之迷見如此不容他說伏惟上裁云矣批以先朝受敎不惟不許追施又以結案於次律而斃後用他律及遲晩而未結案者竝勿追施乙亥以後昭垂金石之典則百爾思之其所闊狹誠有不敢議到者大臣諸議雖如此似未及詳記受敎句語只認追施二字之著在禁令也苟無是者聖國等凶逆何故旣施旋收乎今於九宗但當用聖國等旣施之律而已令該府卽爲考例擧行草記亦令獻議諸大臣知悉
정조 16년 · 강
召見承旨林濟遠金孝建于誠正閣
정조 16년 · 목
濟遠等曰臣等伏見大臣收議批旨有逆賊九宗但用聖國等旣施之律之命九宗逆節卽往牒之所未有者旣已遲晩之後何可以根脚之未及捧不施孥籍之典乎予曰九宗凶言萬剮猶輕徑斃後極律何待諸臣之言而先朝受敎卽金石之典未捧結案者雖已遲晩勿許追施此句語諸大臣似未及認得矣濟遠等曰率由舊章之聖意臣等固不勝欽仰而至於此賊則金石之法亦不可遵用法者心之所出心與法自有輕重之序以先朝之心爲心則孥籍之典恐無待於結案之後矣予曰大抵九宗凶言專由於義理晦塞人心陷溺世無扶植倫綱之人故也若使一邊之人平日言議無少偏跛嚴於義理明目張膽則豈有九宗之凶言乎方今急務唯在於朝有矜式之人闡明彝倫卞別忠逆而已不在於九宗之追施極律與否也不然則雖日誅百九宗竟何益耶濟遠曰聖敎誠至當而如九宗之凶徒必先追施極律然後庶可以爲懲創之道矣且星漢之詬天罵日語意窮凶與九宗一而二二而一也而尙未施以當律輿情之憤菀當如何耶予曰星漢疏中下款虛謊之說付之一笑而至於上款語毋論心迹之如何若論其罪則不可以尋常律處之又若究問則追提不敢言之事說往說來之際予心當如何耶近來章奏中句語無非不忍聞不忍見之說予豈欲賜批而特以今日廷臣多有未得領會本事者故不得不略有提及於重臣疏批蓋出於生道殺人之義也
정조 16년 · 강
諸承旨陳啓請追施九宗以極律賜批不允
정조 16년 · 목
承旨徐龍輔林濟遠尹弼秉金孝建等啓言臣等俄於筵席伏承大臣收議批旨逆賊九宗依聖國例擧行事下敎矣從古以來亂逆何限而九宗之凶心逆腸卽窮天極地之所未有往古來今之所未聞君臣上下沫血飮泣必欲手磔口臠而後已此固天理人情之所同而未加街上之戮徑致獄中之斃神人之憤無地可洩到今粗伸王法之道唯有追施極律而已不惟大臣三司該府之論如此環東土數千里凡有血氣之倫又莫不如此以殿下之明聖豈有一分持疑之念而誠以先朝受敎有鄭重者寔出於不愆不忘之盛意臣等非不欽誦感服而區區愚見竊有不然者夫法者心之制也罪在追施則堅如金石信如四時者雖是先朝之法而事關莫重則質諸鬼神俟諸百世者實維先朝之心也心與法互相表裏而亦自有輕重本末之序以先朝之心爲心則其所以處此賊者將何如也我朝先正嘗陳改絃之義於宣廟朝曰以先王之心改先王之法則固不害於繼述此箇義理正宜推類於今日我殿下傳授心法旣精且微必不待臣言之畢而有所裁量矣噫嘻痛矣義理晦盲倫綱斁絕朝出星漢暮出九宗雖條件稍異事端不同而均之爲宗社之劇逆臣民之大讎祖宗三尺若不先後九宗而夬施則天網夷矣民彝滅矣古今天下寧有是也臣等苦口力言必要收還者蓋以遵用先朝之法猶不如紹述先朝之心故也辭不達意誠未見孚相率泯默而退愚衷所激玆又冒入文字繼陳前席未畢之懷惟聖明講究義理於心與法之間斷以一律明正典刑使國法夬伸人紀不泯焉批以不允
정조 16년 · 강
奉朝賀鄭存謙領敦寧洪樂性領府事李福源左議政蔡濟恭聯箚賜批
정조 16년 · 목
箚略曰卽伏見獻議批旨有九宗依聖國已施之律令該府擧行之敎矣先朝受敎旣以已遲晩未結案者勿爲追施昭垂禁令便作王府關石聖上之必欲遵以勿失非敢曰不宜將順然逆賊亦有多般分數先朝禁令未必爲凶如九宗者設也況九宗非特當宁之逆實先大王之劇逆也非特先大王之劇逆實景廟之劇逆也以有先大王之受敎不能行孥籍於景廟之劇逆則以先大王平日至孝至友之心以爲當乎否乎我聖上一言一事輒以先大王之心爲心所貴乎遵先者不但在乎法令之間必思其志意聽於無聲善推而善行方可謂之大孝以是言之九宗孥籍之典何可更待廷臣之議而有所持疑也伏乞亟令王府逆賊九宗夬施孥籍少洩天地神人之憤批以筵敎悉之又略及於書啓之批矣仍命遣史臣傳諭
정조 16년 · 강
判義禁洪檍知義禁金尙集具庠同義禁趙心泰等聯疏賜批
정조 16년 · 목
疏略曰大憝如九宗劇逆如九宗而遽至徑斃未正王法國將何以爲國人將何以爲人哉噫嘻痛矣從古亂逆何代無之而豈有如九宗者乎至敬之處故不下馬至尊之地敢發悖說而自服無臣節無臣分者旨意叵測心骨俱痛至其所以然則又以不道之四字窮凶之一言容易發口明白承款殆甚於詬罵有不容忍聞究厥罪犯千剮萬臠猶不足擬律婦孺走卒孰不欲手刃第連加嚴訊之餘聞有危急之慮臣等之昨日筵奏齊請亟施當律者此也是何昭昭之天旣發十餘年包藏之將心而不延一兩日凶頑之縷息終未免似此大逆首領得全也跽斬之法我朝所無雖難以輕議追施之律不施此賊而何所施哉追施逆律雖有禁條而九宗則遲晩納招非止一再親訊之下亦無異辭是則無異於已捧結案之罪人也而況九宗之極惡情節昭著何如關係何如有非可以他逆之比者乎卽令少伸當行之天討猶洩齊憤之輿情者在此一路伏願亟降兪音快施孥籍之典焉批以大臣收議之批已處分矣
정조 16년 · 강
承旨申耆李百亨尹弼秉金孝建等上疏賜批
정조 16년 · 목
疏略曰臣等伏見夜下府院合辭兩司新啓批旨一則以不允二字循例賜答一則以博詢後裁處措辭爲敎臣等於此竊不勝憂憤抑塞之至噫此兩賊素蓄無君之心各肆詬天之兇異身同腸竝時迭發誠天下萬世之所未有大夫國人之所共誅則九宗卽未伏法之星漢星漢卽已承款之九宗也設鞫之擧何待諸臣之力爭孥戮之典豈必大庭之博詢耶伏惟我殿下聖度寬仁每有一番凶逆輒費一番容貸今於無前之變又靳應行之典臣等死罪不能無憾於天地之大也臣等職在出納遍觀諸臣之章箚身參鞫座又聞凶賊之供招愚忠所激不敢泯默抆血構疏仰請處分伏願聖明廓揮乾斷卽允臺請焉臣等竊有所中心訝惑者敢此附陳之昨日臺批旣有博詢之敎則大小庭臣固當不待賜接之命相率請對不容晷刻少緩而日已崇朝尙無動靜安在其急於聲討之義哉臣等實爲之慨然也批以大臣收議之批已處分矣
정조 16년 · 강
副校理李太亨上疏賜批
정조 16년 · 목
疏略曰人心陷溺世變無窮亂逆種子層生疊出至於九宗而極矣嗚呼仙遊已邈聖迹寢遠于今六七十年之久而渠以單寒之族見聞不逮於聖世啗誘徒仰於凶黨其所萌諸心發諸口見諸行事者儘非常情之所可測度者也天道孔昭逆節自綻及夫就拿之後凶言悖說無所不至臣誠欲卽地口臠手磔而不可得也若其托病規避別自有由固當更加盤詰夬施當律自是次第之事而不幸凶身徑斃王章未行神人共憤無地可洩其窮凶絕悖旣已承款則豈可以結案之未捧而當律之不行乎至於星漢凶疏語犯莫重臣不敢復提而其用意排布有非一時一人所可獨辦也九宗之托病規避庇護綢繆之迹昭不可掩則九宗星漢卽所謂一而二二而一也其疏中全篇命意亶出於援引古昔詬辱備至譸張浮言煽惑人心之計宛然是戊己乙丙間奮習其心所在將欲何爲固宜卽地究覈明正典刑況今九宗逆節狼藉而所愛護者星漢也凶言如彼而所顧惜者星漢也九宗徑斃之後所可究覈者非星漢而何設鞫嚴訊打破窩窟不容少緩而尙今晏然無異平人如是而其可曰國有三尺乎今此滿朝所請可見人心之同得而兪音愈邈王章尙稽臣誠憂懣不知所屆矣從前寬容大憝聖德如天龍蛇之化庶幾可見而梟獍之生日新月盛今若又復㴠貸此賊則後日安知無百倍於此賊者也又安知何等變怪出於何時也哉伏願亟令王府九宗則以大逆律擧行星漢則設鞫得情夬正王法焉臣向叨是職猥參圈席伊後堂錄人言迭發僨誤之地豈敢爲抗顏冒入之計哉召牌之下冒犯違傲伏乞亟許鐫免仍治臣罪批以大臣收議之批已處分矣
정조 16년 · 강
校理沈興永上疏賜批
정조 16년 · 목
疏略曰逆賊星漢之變已幾日矣天討尙稽輿情如沸此際凶逆九宗又出矣嗚呼朝廷之懲討雖曰不嚴人心之陷溺雖曰益甚豈意赫日中天之下亂臣賊子若是其跳踉凡今日北面於殿下之庭者孰不沫血飮泣誓不俱生而臣適參問郞目見妖賊至凶極㦧之情節心膽俱掉不能自定嗚呼爲人臣而咫尺珠丘旣不下馬昨日凶供又發不道此是載籍以來所未聞所未有之大變其梟腸獍肚與星漢綢繆相連二身同腸明若觀火昭不可掩噫其千可剮萬可斫之罪雖幸綻露於年久之後而意外徑斃未施肆市之律古今天下寧有是耶嗚呼星漢凶疏之窮凶絕悖已悉於大僚諸臣盈車之牘臣不敢支辭傳謄架疊爲說而第其凶疏中上款下款外似兩截細究用意段落相應語犯莫重公肆誣逼直與九宗一而二二而一者也私書凶言之百倍原疏已悉於金履素之疏居家對客之肆發不道且有儒疏憲啓之的證則世豈有凶疏凶書凶言竝萃一賊而一日二日容置地上訊問之不加典章之不施而其可曰國有法乎思之及此不覺流涕而痛哭也兩司之謄傳便作故紙諸臣之章奏殆若前例一叨言地一番請討旋承不允之批旨則輒曰吾塞責矣雖以今年言之懲討宇賊旣如此今於此賊又如此臣之此疏亦何異於同浴譏裸而若是不已則元惡大憝雖接跡而起擧一世其將看作尋常而後已以殿下聖明何不念到於此而使此賊假息於覆載之間乎伏願亟從兩司諸臣之請出付星漢於王府嚴加訊鞫鉤得情節夬施王章而九宗跽斬之律收孥籍產之典亟令該府按例施行少洩臣民之憤斷不可已噫今此兩賊是何等劇逆而一使徑斃一任偃息王綱墜矣民弊壞矣如是而國可得爲國人可得爲人乎更乞赫然處分俾王法行而亂賊懼焉批以大臣收議之批已處分矣
정조 16년 · 강
校理尹光普上疏賜批
정조 16년 · 목
疏略曰臣卽聞鞫廳罪人九宗徑斃云噫嘻痛矣此何事也以渠負犯未及捧結案捧根脚而至於徑斃神人之冤何以伸之臣等之憤何以洩之乎顧今所仰諸者不過追施逆律夬正典刑而已而此何足爲究覈之政乎嗚呼星漢之罪犯莫重九宗之語犯莫重究厥心腸則一而二二而一者也星漢之討九宗托狂而故不參九宗之狂專出於護星漢地則究覈九宗不可不竝問星漢故臣之前箚本以是爲請者蓋以此也其腸肚相連段絡相接同心同跡昭不可掩星漢所爲九宗必知九宗所爲星漢當知則九宗徑斃之後其所盤覈之道不於星漢而更於何處乎嗚呼渠輩之所以然者亦必有中心醞釀平日綢繆之事矣豈有無端若撲燈之蛾甘自陷於大逆科之理乎九宗之佯狂而規避今旣綻露則必有佯狂之所以然而未及究問九宗之悖說於兩陵也亦必有指使之所從來而今未及覈得卽今究覈之端緖不在於九宗之黨與乎若論九宗之黨與則其鄰比而至死必護之血黨非星漢而何臣以爲九宗則追施大逆之律而星漢則亟令王府設鞫嚴問以伸王法斷不可已也臣方治疏將上之際以玉堂番空召牌儼臨第臣於直中重添四肢麻木之症朝旣擔舁而出實無供職之望乞遞臣所帶之職批以大臣收議之批已處分矣
정조 16년 · 목
疏略曰臣卽聞鞫廳罪人九宗今朝徑斃云噫嘻痛矣以渠萬剮猶輕之罪雖伏肆市之典猶未足以夬洩神人之憤而結案未捧意外徑斃古今天下寧有是耶臣適忝問卽昵侍帳殿目擊凶賊抵賴之情節骨驚膽掉不能自定嗚呼此誠載籍以來所未有之劇逆大熟而王章未施鬼誅先及顧今所仰請者不過追施逆律夬心典刑而已若其情跡究覈之道惟在於鞫問星漢噫兩賊之梟腸獍肚糾結綢繆眞所謂一而二二而一者也星漢之語逼莫重九宗之罪犯莫重同時綻露如印一版逆謀之醞釀凶肚之相貫昭不可掩其間情節之未及窮覈者不問於星漢而更問於何處乎九宗之假托狂疾此在渠猶屬細故而若非與聞凶疏爛漫謀議則渠雖星漢之血黨豈有忽地稱狂肆然立幟之理乎渠雖徑斃星漢尙在一加嚴訊則渠輩至凶極憯悖倫滅理之前後情實自當次第綻露自星漢疏出之後設鞫之請以疏以啓公車日積而兪音尙靳輿憤益切到今逆九旣斃之後窮治嚴覈尤不容少緩晷刻臣謂九宗則追施大逆之律星漢則亟令王府設鞫嚴問期於得情以伸王法以洩公憤斷不可已也臣治疏將上之際以玉堂番空牌召有命而臣自來情地鐵限在前見職去就初無可論乞削臣所帶職名批以大臣收議之批已處分矣
정조 16년 · 강
全羅監司鄭民始上疏賜批